Bredo Berntsen

Bredo Henrik Berntsen (1877–1957)Norsk kunstnerleksikon, b.1 : A-G, side 220-221, digital utgave var en norsk arkitekt. 

 Familie 
Bredo Berntsen mistet tidlig foreldrene; moren Amanda f. Johannessen døde av sykdom, og faren Emil Berntsen døde i en jernbaneulykke ved Halden. Han vokste derfor opp hos morfaren Hans Haugerud. Arkitekt Harald Olsen var hans onkel.

Bredo Berntsen giftet seg med Bergljot Schønheyder (1880–1964), som i likhet med ham selv var utdannet arkitekt ved Den kongelige tegneskole (senere SHKS). Ekteparet fikk én datter og tre sønner. En av sønnene var Kaare Berntsen, som startet antikvitetsforretning i Oslo. 

 Utdannelse 
Han var elev hos Wilhelm von Hanno fra han var 15 år gammel frem til han begynte ved Den kongelige tegneskole i 1894, hvor han gikk til år 1900. 

 Virke 
I lengre perioder var han assistent både hos Herman Major Schirmer og hos onkelen Harald Olsen, og han fulgte Schirmer på hans studiereise i Gudbrandsdalen. Da Harald Olsen fikk i oppdrag å tegne Christiania Glasmagasins bygg ved Stortorget i Kristiania, fikk Bredo Berntsen ansvaret for å tegne byggets lysgård.

I 1900 ble han ansatt ved Stadsarkitektens kontor i Christiania hvor han arbeidet i 15 år. I denne perioden tegnet han i det vesentlige skolebygg.

Berntsen hadde egen praksis fra 1915 og ble en nyskaper innen nyttearkitekturen. Lauritsen og Sørensens Tricotagefabrik i Brinken 30b (i dag Kjølberggata 21) i Oslo er fra 1912–13, her ble det benyttet armert betong i trapper og gulv. Kornsiloen på Vippetangen fra samme periode er utført helt i armert betong. Blant mange oppdrag han hadde var Havnelageret som ble reist  1916–20. Den ble tildelt Betongtavlen posthumt i 1965.

 Bygninger i utvalg 
 Majorstuen skole, Bogstadveien 74b, Oslo, 1906 
 Sofienberg skole, Trondheimsveien 48, Oslo, 1910 
 Ullevålsveien skole, Bolteløkka allé 10, Oslo, 1913 
 Ila skole, Fougstads gate 10, Oslo, 1915 
 Lauritsen og Sørensens Tricotagefabrik, Brinken 30b, Oslo, 1912–13 
 Kornsilo, Utstikker III, Oslo, 1912–13, revet 1977 
 Tau kornsilo, Stavanger, 1915 
 Oslo Havnelager, Langkaia 1, Oslo, 1916–20 
 Silo og lagerbygning for A/S Bjølsen Valsemølle, Sandakerveien 62, Oslo, 1924 
 Lager- og ekspedisjonsbygning for Den norske Amerikalinje, Utstikker I, Oslo, 1923–25, revet 1979

 Glassamling 
Bredo Henrik Berntsen var svært opptatt av gammelt glass, og bygget opp en omfattende samling av antikke drikkeglass, flasker og annet. I 1938 måtte han imidlertid selge hele samlingen. Sønnen Arnstein Berntsen ga i 1962 ut en bok om samlingen på nesten 700 gjenstander, hovedsakelig fra perioden 1745-1880.

 Frimureren 
Bredo Berntsen var et fremtredende og aktivt medlem av Den Norske Frimurerorden, etter at han ble opptatt i ordenen i 1927. Han bekledde mange verv, bl.a. var han Ordenens Tilsynsmester fra 1953-1956.

Under 2. verdenskrig ble frimurernes Stamhus i Oslo okkupert av Nasjonal Samling. Vinteren 1942/43 dannet Bredo Berntsen, sammen med disponent Odd Lie-Davidsen og major Olaf Brinchmann-Hansen dannet en hemmelig komité kalt «Kortklubben». Målet med denne var å gjenopprette frimureriet og gjenoppbygge Stamhuset etter okkupasjonen. De ble etter hvert supplert med høyesterettsadvokat Carl Kaas, rektor Birger Brinck Lund, direktør Magnus Christiansen, overlærer Enevold Thømt, pastor Conrad Bonnevie-Svendsen og grosserer A. B. Laurantzon.

Bredo Berntsen var svært sentral i gjenoppbyggingen av Den Norske Frimurerordens stamhus etter krigen.

 Referanser 


Kategori:Betongtavlen
Kategori:Personer fra Oslo